CELEX: 32019R1974
Language: sl
Date: 2019-05-17 00:00:00
Title: Delegirana uredba Komisije (EU) 2019/1974 z dne 17. maja 2019 o dopolnitvi Uredbe (EU) št. 1295/2013 Evropskega parlamenta in Sveta z uvedbo dodatnih kvalitativnih in kvantitativnih kazalnikov uspešnosti

29.11.2019   
               
               
                  SL
               
               
                  Uradni list Evropske unije
               
               
                  L 308/1
               
            
         DELEGIRANA UREDBA KOMISIJE (EU) 2019/1974
         z dne 17. maja 2019
         o dopolnitvi Uredbe (EU) št. 1295/2013 Evropskega parlamenta in Sveta z uvedbo dodatnih kvalitativnih in kvantitativnih kazalnikov uspešnosti
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1295/2013 Evropskega parlamenta in Sveta z dne 11. decembra 2013 o uvedbi programa Ustvarjalna Evropa (2014–2020) in razveljavitvi sklepov št. 1718/2006/ES, št. 1855/2006/ES in št. 1041/2009/ES (1) ter zlasti člena 20 Uredbe,
         ob upoštevanju naslednjega:
         
                     (1)
                  
                  
                     Uredba (EU) št. 1295/2013, ki je uvedla program Ustvarjalna Evropa (v nadaljnjem besedilu: program), vključuje posebne določbe o spremljanju programa in seznam kazalnikov, ki se uporabljajo za merjenje uspešnosti programa. Vendar so pomanjkljivosti sedanjega okvira ovirale ustrezno spremljanje programa.
                  
               
                     (2)
                  
                  
                     V zvezi z zasnovo programa se splošni in posebni cilji iz členov 3 in 4 Uredbe (EU) št. 1295/2013 sicer uporabljajo enotno za oba podprograma in za medsektorski sklop, pri sedmih prednostnih nalogah podprograma MEDIA iz člena 9 in šestih prednostnih nalogah podprograma Kultura iz člena 12 pa se posebni cilji podvajajo. Nekatere prednostne naloge se nanašajo na cilje programa, druge pa na cilje podprogramov ali ukrepov. Zato rezultatov ni mogoče neposredno povezati z vmesnimi in končnimi rezultati.
                  
               
                     (3)
                  
                  
                     Poleg tega kazalniki iz člena 18(1) Uredbe (EU) št. 1295/2013 ne omogočajo celovitega spremljanja napredka in uspešnosti programa glede na zastavljene cilje. Trenutno obstajajo kazalniki izložkov in rezultatov, le omejeno število kazalnikov pa bi se lahko štelo za kazalnike učinka. Poleg tega obstaja niz kazalnikov za oceno splošne uspešnosti na trgu, ki se ne morejo uporabiti za merjenje uspešnosti programa.
                  
               
                     (4)
                  
                  
                     Obstaja potreba po celovitem pregledu okvira za spremljanje uspešnosti programa in uvedbi dodatnih kvalitativnih in kvantitativnih kazalnikov. Med vmesno zunanjo oceno programa je Komisija glede na dosedanje izkušnje z izvajanjem programa razvila nove kazalnike programa.
                  
               
                     (5)
                  
                  
                     Predlagani niz kazalnikov bi moral predstavljati okvir za merjenje napredka programa pri doseganju njegovih ciljev. Nove kazalnike bi bilo treba uporabiti tako za redno spremljanje programa kot za končno oceno v skladu s členom 18(5) Uredbe (EU) št. 1295/2013.
                  
               
                     (6)
                  
                  
                     Uspešnost programa bi bilo treba meriti na ravni programa, podprograma in na ravni posameznih shem, za katere so bili oblikovani predlagani novi kazalniki. Tako naj bi se pridobile koristne informacije o kulturnem in ustvarjalnem sektorju programa ter o kulturnem in avdiovizualnem sektorju v zvezi s podprogrami. Kazalniki na podlagi sheme pa bi morali zagotavljati informacije o izvajanju posebnih shem podprograma –
                  
               SPREJELA NASLEDNJO UREDBO:
         
            Člen 1
            
               1.   Poleg kazalnikov za splošne cilje iz točke (a) člena 18(1) Uredbe (EU) št. 1295/2013 se uporabljajo tudi naslednji kazalniki uspešnosti:
               
                           (a)
                        
                        
                           število delovnih mest, ustvarjenih v kulturnem in ustvarjalnem sektorju v okviru programa;
                        
                     
                           (b)
                        
                        
                           finančni prispevek kulturnega in ustvarjalnega sektorja, ki ga je program mobiliziral za financirane projekte;
                        
                     
                           (c)
                        
                        
                           število ljudi, ki dostopajo do evropskih kulturnih in ustvarjalnih del, ustvarjenih s pomočjo programa, po možnosti tudi do del iz držav, ki niso njihove matične države;
                        
                     
                           (d)
                        
                        
                           število in delež avdiovizualnih podjetij, ki poročajo o izboljšanem tržnem položaju zaradi podpore podprograma MEDIA.
                        
                     
            
               2.   Poleg kazalnikov za posebne cilje iz točke (b) člena 18(1) Uredbe (EU) št. 1295/2013 se uporabljajo tudi naslednji kazalniki uspešnosti:
               
                           (a)
                        
                        
                           število in obseg nadnacionalnih partnerstev, vzpostavljenih s podporo programa, vključno z matično državo organizacij upravičenk;
                        
                     
                           (b)
                        
                        
                           število kulturnih in ustvarjalnih dejavnosti, organiziranih na nadnacionalni ravni s podporo iz podprograma Kultura;
                        
                     
                           (c)
                        
                        
                           število udeležencev učnih izkušenj in dejavnosti, ki jih podpira program, ki so izboljšali svoje kompetence in povečali svojo zaposljivost (vključno z deležem žensk);
                        
                     
                           (d)
                        
                        
                           kvalitativni dokazi o zgodbah o uspehu na področju umetniških, poslovnih in tehnoloških inovacij zaradi podpore programa;
                        
                     
                           (e)
                        
                        
                           seznam priznanj, nominacij in nagrad, podeljenih avdiovizualnim delom, ki jih podpira podprogram MEDIA v okviru glavnih pomembnih mednarodnih festivalov in nacionalnih akademij (vključno z Berlinalom, Cannesom, oskarji, evropskimi filmskimi nagradami).
                        
                     
            
               3.   Poleg kazalnikov za posebne cilje iz točke (c) člena 18(1) Uredbe (EU) št. 1295/2013 se uporabljajo tudi naslednji kazalniki uspešnosti:
               
                           (a)
                        
                        
                           število gledalcev filmov iz drugih držav članic, distribuiranih v Uniji s podporo programa, v državah članicah;
                        
                     
                           (b)
                        
                        
                           delež gledalcev filmov iz drugih držav članic v državah članicah;
                        
                     
                           (c)
                        
                        
                           odstotek avdiovizualnih del Unije v kinematografih in na digitalnih platformah s podporo programa;
                        
                     
                           (d)
                        
                        
                           povprečno število tujih ozemelj, na katerih so bili distribuirani podprti filmi in televizijska dela;
                        
                     
                           (e)
                        
                        
                           število koprodukcij, oblikovanih in ustvarjenih s podporo programa, vključno z deležem koprodukcij z različnimi partnerji;
                        
                     
                           (f)
                        
                        
                           delež avdiovizualnih del, ki jih podpira podprogram MEDIA in jih režirajo ali napišejo ženske.
                        
                     
            
               4.   Poleg kazalnikov za posebne cilje iz točke (d) člena 18(1) Uredbe (EU) št. 1295/2013 se uporabljajo tudi naslednji kazalniki uspešnosti:
               
                           (a)
                        
                        
                           število umetnikov in strokovnjakov v kulturnem in ustvarjalnem sektorju ter širša javnost, neposredno in posredno dosežena s projekti, ki jih podpira podprogram Kultura;
                        
                     
                           (b)
                        
                        
                           število podprtih udeležencev projekta, ki poročajo o novih ali povečanih tržnih ali poklicnih možnostih;
                        
                     
                           (c)
                        
                        
                           število projektov, podprtih v okviru programa, namenjenih prikrajšanim skupinam, med drugim osebam z migrantskim ozadjem, invalidnim osebam ter nezaposlenim osebam, zlasti brezposelnim mladim;
                        
                     
                           (d)
                        
                        
                           velikost (mikro, malih, srednjih in velikih) organizacij, ki sodelujejo pri projektih (letno število zaposlenih in letni promet ali letna bilanca stanja);
                        
                     
                           (e)
                        
                        
                           število in relativni delež velikih in majhnih projektov sodelovanja, ki jih podpira podprogram Kultura;
                        
                     
                           (f)
                        
                        
                           število umetnikov in strokovnjakov v kulturnem in ustvarjalnem sektorju, po državi izvora in spolu, ki so geografsko mobilni čez nacionalne meje s pomočjo podpore podprograma Kultura;
                        
                     
                           (g)
                        
                        
                           število literarnih prevodov na leto s podporo programa;
                        
                     
                           (h)
                        
                        
                           število in odstotek prevodov s podporo programa iz manj razširjenih jezikov;
                        
                     
                           (i)
                        
                        
                           število knjig, ki so bile izdane ob podpori programa.
                        
                     
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 17. maja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 221.